tartuNLP/wikipedia-smugri-20251201 huggingface dataset:
Brittiläinen 5. jalkaväkidivisioona

5. jalkaväkidivisioona oli Yhdistyneen kuningaskunnan vakinainen jalkaväkidivisioona. Yhtymän perusti Arthur Wellesley Napoleonin sotien Espanjan hallinnasta käytyihin taisteluihin ja sen jälkeen divisioona on palvellut muun muassa ensimmäisessä ja toisessa maailmansodassa. Divisioona lakkautettiin 1960, mutta se perustettiin uudelleen 1995 aluehallinnollisena esikuntana Walesin ja Englannin West Midlandsin, East Midlandsin ja Eastin hallinnoimiseksi. Divisioona lakkautettiin 1. huhtikuuta 2012.
Toinen maailmansota.
Toisen maailmansodan alettua divisioonasta siirrettiin lokakuussa 1939 kaksi jalkaväkiprikaatia Ranskaan, jossa ne nimettiin erillisiksi jalkaväkiprikaateiksi. Divisioonan esikunta siirtyi Ranskaan 19. joulukuuta ja divisioona koottiin uudelleen 30. joulukuuta, jolloin siihen kuuluivat 13., 15. ja 17. jalkaväkiprikaati. Divisioona palasi Britteinsaarille toukokuun lopulla 1940 siirtoarmeijan vetäytyessä mantereelta.
Divisioonaan liitetyt 13. ja 17. jalkaväkiprikaati sekä osa divisioona joukoista irrotettiin huhtikuussa 1942 divisioonasta ja niistä muodostettiin Madagascarin valtaukseen lähetettävä Force 121. Divisioona oli seuraavan kerran kasassa vasta elokuussa.
Vuonna 1943 divisioona nousi 9. heinäkuuta liittoutuneiden mukana maihin Sisiliassa edeten edelleen Italian mantereelle, jossa se osallistui vuoden lopulla Sangron laakson taisteluihin. Vuonna 1944 divisioona osallistui Gariglianon ylimenohyökkäykseen, Anzion maihinnousuun ja Rooman valtaukseen. Divisioona viipyi Italiassa aina helmikuun loppuun 1945, jolloin se siirrettiin Luoteis-Euroopan rintamalle.
Tohmajärven rautatieasema

Tohmajärven rautatieasema () on Suomen rataverkon liikennepaikka Asema-nimisessä kylässä Tohmajärvellä Niiralan radan varrella.
Tohmajärvi avattiin liikenteelle 1. marraskuuta 1894. Asemarakennus valmistui samana vuonna, ja se rakennettiin Oulun radan IV luokan tyyppipiirustuksen nro 2 mukaan. Asemarakennusta laajennettiin 1925, ja sen ulkoasu on säilynyt melko hyvin. Tohmajärven asemarakennus on Suomen puolella ainoa jäljellä oleva alkuperäinen Viipurista Joensuuhun johtaneen Karjalan radan asemarakennus.
Karjalan luovuttamisen seurauksena Tohmajärvestä tuli raja-asema, kunnes Niiralan rautatieasema valmistui 1948. Rataosan henkilöliikenne lakkautettiin 1. kesäkuuta 1987. Tohmajärvi muutettiin miehittämättömäksi liikennepaikaksi vuonna 2008. Nykyisin asema toimii junien kohtauspaikkana ja puunlastausasemana.
Tohmajärven ratapihaan kuuluu pääraide, yksi läpiajettava sivuraide ja kaksi kuormausraidetta. Ratapihan luoteispäässä on Asema, Tohmajärvi -niminen vartioitu tasoristeys.
Ivo Rüthemann

Ivo Rüthemann on sveitsiläinen jääkiekkoilija, joka edusti SC Berniä. Rüthemann on pelipaikaltaan hyökkääjä. Hän kuului Sveitsin jääkiekkomaajoukkueen vakiopelaajiin.
Ura.
Rüthemann aloitti uransa perinteikkäässä sveitsiläisseura HC Davosissa 1994 ja siirtyi vuosituhannen vaihteessa SC Berniin, jonka riveissä hän pelaa edelleen. Rüthemann on yksi Sveitsin jääkiekkoikoneista. Hän on pelannut NLA-liigassa 730 ottelua ja kerännyt niissä 536 pistettä kauden 2011–2012 jälkeen. Hänellä on koossa 12 MM-kisat sekä kolmet olympialaiset, joista on kertynyt 96 ottelua. Kaiken kaikkeaan Rütheman on pelannut 236 maaottelua.
To Beast or Not to Beast

To Beast Or Not To Beast on hard rock- ja heavy metal -yhtye Lordin kuudes studioalbumi, joka julkaistiin 1. maaliskuuta 2013. Albumi äänitettiin Nashvillessä tuottaja Michael Wagenerin kanssa, kuten edellinenkin studioalbumi "Babez for Breakfast". Albumin kappalelista ja kansikuva julkaistiin 14. tammikuuta 2013.
Saksassa albumi julkaistiin digipak-kansissa. Albumista on julkaistu myös LP-versio. Neljässä eri levykaupassa oli saatavilla rajoitettu erä "Beast Bundleja", jotka sisälsivät albumin lisäksi eksklusiivisen T-paidan.
Albumi sai maailmalla kehuja kriitikoilta. Uuden albumin julkaisun myötä yhtye aloitti "Tour Beast Or Not Tour Beast" -nimisen kiertueensa.
Albumin työstö.
Yhtyeellä oli demotettuna albumia varten 32 kappaletta. Toisin kuin edellisellä albumilla, tällä kertaa Wagener ei tullut Suomeen albumin esituotantovaiheessa. Yhtye saapui Nashvilleen elokuun lopulla 2012. Äänitysten alkaessa Mr. Lordi kutsui albumia nimellä ”Upgradead”. ”Upgradead” oli albumin nimenä vielä siinä vaiheessa, kun ensimmäiset CD-levyt menivät painoon. Tästä syystä joidenkin CD-levyjen tiedoissa albumin nimenä lukee ”Upgradead”. Yhtenä vaihtoehtona albumin nimeksi oli ”Metamomstrosis”. Äänitykset kestivät kuusi viikkoa. Lopullinen nimi "To Beast Or Not To Beast" on Amenin keksimä.
Albumin musiikki.
Kappaleen ”The Riff” sanoituksiin on toiminut inspiraationa Tenacious D:n kappale "The Tribute". "Schizo Doll" kertoo vinksahtaneesta nukesta. "Something Wicked This Way Comes" on Mr. Lordin sekä Amenin yhdessä tekemä kappale "The Monsterican Dreamin" ajoilta. "Horrifiction" ja "Candy for the Cannibal" edustavat albumin melodisempaa puolta. Albumin metallisin kappale on "I'm the Best". Levyn päätösraita "SCG6: Otus' Butcher Clinic" sisältää Lordin Pariisin keikalla vuonna 2010 taltioidun Otuksen rumpusoolon kunnianosoituksena yhtyeen edesmenneelle rumpalille Tonmi "Otus" Lillmanille. Tyyliltään albumin musiikki on raskaampaa kuin yhdelläkään aikaisemmalla Lordi-albumilla. 
Mr. Lordi kommentoi uutta albumia seuraavasti: 
Kansitaide.
Albumin kansikuva on mukaelma pin-up-mainoksesta. Nainen pitää kädessään pääkalloa. Luurankoteema näkyy myös albumin sisäkansissa, fanituotteissa, sekä keikkojen lavastuksessa.
Lähteet.
Maria Jyrkäs, Mr. Lordi: "Lordiary". Tammi, 2022
Philippe Petit

Philippe Petit (s. Nemours, Ranska 13. elokuuta 1949) on ranskalainen nuorallakävelijä ja sirkustaiteilija. Hän tuli kuuluisaksi suorittamalla vuonna 1974 nuorallakävelyn New Yorkissa World Trade Centerin kaksoistornien välillä.
Elämäkerta.
Petit syntyi vuonna 1949 Nemoursissa. Hänen isänsä oli sotilaslentäjä. Lapsena Petit opetteli itsekseen jongleerausta ja taikatemppuja. Nähtyään sirkuksessa nuorallakävelyä Petit alkoi harjoitella sitä kotipihallaan. Aikuistuttuaan Petit tienasi elantonsa jongleeraamalla Pariisin kaduilla. Tšekkiläinen Rudy Omankowsky opetti hänet kiinnittämään kaapelin niin, että sillä pystyi kävelemään pitkiä matkoja korkealla.
Petit teki ensimmäisen suuren nuorallakävelyesityksensä 26. kesäkuuta 1971 Pariisissa, kun hän käveli ilman lupaa Notre-Damen katedraalin kahden tornin välin 68 metrin korkeudessa. Seuraavan luvattoman kävelynsä hän teki Australiassa 3. kesäkuuta 1973, kun hän käveli Sydney Harbour Bridge -sillan pylonien välin.
Petit oli jo pitkään haaveillut kävelevänsä New Yorkiin rakenteilla olleiden World Trade Centerin tornien välin. Hän valmistautui kävelyyn kolmen kuukauden ajan avustajiensa kanssa New Yorkissa. Kävelyä edeltävinä päivinä ryhmä hiipi salaa keskeneräisten tornin yläkerroksiin valmistelemaan välineitään. Kävelyn aattoyönä ryhmä ampui jousipyssyllä kaapelin yhdestä tornista toiseen. Petit aloitti kävelynsä 7. elokuuta 1974 aamulla kello seitsemän. Hän käveli tornien välin kahdeksan kertaa 45 minuutin aikana, välillä istuen ja maaten kaapelilla, samalla kun kadulle kerääntyi yleisöä. Palattuaan katolle Petit pidätettiin ja asetettiin syytteeseen, joka kumottiin myöhemmin. Petit joutui vain antamaan ilmaisen nuorallakävelynäytöksen lapsille puistossa. Kävelynsä syyksi Petit kertoi vain sen, että tornit olivat siellä.
World Trade Centerin kävely teki Petit’stä kuuluisan. Hän asettui Yhdysvaltoihin ja meni töihin Ringling Bros. and Barnum &amp; Bailey Circukseen. Pudottuaan kerran harjoituksissa nuoralta Petit loukkaantui ja päätti toivuttuaan jättää sirkuksen. Hän jatkoi luvallisia ja luvattomia nuorallakävelyitä eri puolilla maailmaa. Esimerkiksi vuonna 1989 hän käveli 700 metrin matkan Seinejoen yli Pariisissa.
Petit’n World Trade Centerin nuorallakävelystä valmistui vuonna 2008 dokumenttielokuva "Nuorallakävelijä", joka perustuu hänen kirjaansa. Elokuva voitti vuonna 2009 parhaan dokumentin Oscar-palkinnon. Vuonna 2015 samasta aiheesta julkaistiin myös näytelmäelokuva "The Walk", jossa Petit'ta esitti Joseph Gordon-Levitt.
Julius Engström

Julius Ivar Engström (23. elokuuta 1863 Parkano – 12. huhtikuuta 1942 Hollola) oli suomalainen pappi. Hän oli Helsingin komministeri 1898–1906, Sörnäisten suomalaisen seurakunnan kappalainen 1906–1907, kirkkoherra 1907–1919, Hollolan kirkkoherra 1919–1942. Hän oli Evankelisen herätysliikkeen johtohenkilöitä, toimien Suomen Luterilaisen Evankeliumiyhdistyksen yliasiamiehenä 1890–1898 ja sen johtokunnan puheenjohtajana 1922–1942. Engström oli merkittävä uskonnollinen runoilija. Hän sai rovastin arvonimen 1914.
Sanoittajana.
Julius Engströmin sanoittamia hengellisiä lauluja ovat:
Bohumil Modrý

Bohumil Modrý (24. syyskuuta 1916 Praha, Itävalta-Unkari – 21. heinäkuuta 1963 Praha, Tšekkoslovakia) oli tšekkiläinen jääkiekkomaalivahti ja 1950-luvujen kommunistisen oikeudenkäyntien uhri.
Ura.
1940-luvulla Modrý oli yksi parhaista eurrooppalaisjääkiekkomaalivahdeista. Hän pelasi menestyksekäissä LTC Praha seurajoukkueessa ja maajoukkueessa. Hän oli voittamassa kaksi kertaa maailmanmestaruuden, vuosina 1947 ja 1949. St. Moritzin olympialaisissa Tšekkoslovakian maajoukkue maalivahtinaan Bohumil Modrý sijoittui hopealle. Sankt Moritzin olympialaisissa tarjottiin Modrýlle mahdollisuus pelata Kanadassa. Tšekkoslovakian silloinen valtaannoussut kommunistinen hallitus jopa lupasi hänelle, että hän voi matkustaa Kanadaan vuoden 1949 Tukholman maailmanmestaruuskisojen jälkeen. Tukholmassa Tšekkoslovakian joukkue voitti kultaa, mutta hallitus ei kuitenkaan antanut Modrýlle suostumusta matkaan, koska ulkomailla kommunistihallinnon hän voisi "varantaa tasavallan turvallisuuden". Modrý oli pettynyt, joten hän luopui maajoukkueurasta eikä osallistunut enää 1950:n MM-kisojen valmistautumiseen.
Vankeusrangaistus.
Maaliskuussa oli Modrý ja yksitoista muuta jääkiekkoilijaa (muun muassa Gustav Bubník) pidätettiin, ja heitä syytettiin vakoilusta ja maanpetoksesta. Salaisessa, keinotekoisessa, suljettujen ovien takana käydyssä oikeudenkäynnissä Modrý tuomittiin "vakoiluryhmän johtajana" viidentoista vuoden vankeusrangaistukseen. Syyttäjä oli ollut vaatimassa kuolemanrangaistusta. Modrý vapautettiin vankeudesta huonon terveyden takia vuonna 1955 oltuaan viisi vuotta vankilassa ja raskaassa työssä uraanikaivoksessa. Vankeuskausi jätti Modrýyn jälkensä. Niinpä hän kuoli ennenaikaisesti radioaktiivisen säteilyn aiheuttamiin seurauksiin vuonna 1963. Vuonna 1968 Prahan kevään aikana Bohumil Modrý sai maineenpalautuksen. 
Syy, miksi jääkiekkoilijat vangittiin, ei ole aivan selvää. On mahdollista, että kommunistinen hallitus ei halunnut kärsiä sitä, että taitoluistelija Ája Vrzáňová ja jääkiekkoilija ja tennispelaaja Jaroslav Drobnýn mahdollisesti muuttaisivat maasta.
IIHF Hall of Fame.
Modrý nimettiin IIHF Hall of Fameen 15. maaliskuuta 2011.
Australian Grand Prix 2013

Australian Grand Prix 2013 (virallisesti 2013 Formula 1 Rolex Australian Grand Prix) oli Formula 1 -kauden 2013 ensimmäinen osakilpailu, joka ajettiin 17. maaliskuuta Melbourne Grand Prix Circuitin -radalla Australiassa.
Aika-ajot.
Lauantaipäivän olosuhteet olivat sateiset. Aika-ajoja ehdittiin ajaa vain 1. osio läpi, kunnes kaatosade iski radalle ja lopulta aika-ajon loppuosa siirrettiin sunnuntaiaamulle paikallista aikaa. Paalupaikan valtasi Red Bullin Sebastian Vettel ennen tallikaveriaan Mark Webberiä. Kolmanteen lähtöruutuun ajoi ensimmäistä kertaa Mercedeksen ratissa ajanut Lewis Hamilton.
Lotuksen Kimi Räikkönen oli seitsemäs ja ensimmäistä kilpailuviikonloppuaan ajanut Williamsin Valtteri Bottas kuudestoista. Bottas oli aika-ajojen nopein tulokaskuljettaja ja sijoittui tallikaveriaan Pastor Maldonadoa paremmin.
Harjoituksissa ja aika-ajoissa etenkin Caterham-kuljettajat koettelivat radan reunavalleja, ja Mercedeksellä ensimmäistä kisaviikonloppuaan ajanut Lewis Hamilton teki autollaan kevyen seinäkosketuksen. Felipe Massa ja Esteban Gutiérrez ajoivat rajusti ulos.
Kilpailu.
Sauberin Nico Hülkenberg ei pystynyt osallistumaan kilpailuun autossa ilmenneen bensavuodon takia, joten 11. lähtöruutu oli tyhjä.
Kilpailu käynnistyi paalupaikalta lähteneen Vettelin johdossa. Tallikaveri Webber sai toisesta ruudusta surkean lähdön KERS-vian vuoksi ja putosi sijalle seitsemän. Felipe Massa nousi neljännestä lähtöruudusta toiseksi ja Fernando Alonso viidennestä lähtöruudusta pian kolmanneksi. Räikkönen onnistui kohottomaan sijoitustaan kahdella nousten viidenneksi. Vettel johti kilpailua perässään Massa ja Alonso. Räikkönen nousi nopeasti neljännelle sijalle.
Kilpailun edetessä taktiikan merkitys korostui. Kärkimiesten tehtyä ensimmäiset varikkopysähdyksensä, kilpailun kärjessä ajoi yllättäen Adrian Sutil, joka johti ensimmäistä kertaa urallaan osakilpailua, hän ajoi kisan läpi kahdella rengassarjalla. Toisten pysähdysten jälkeen kilpailun voitosta alkoi muotoutua Alonson ja Räikkösen välinen taisto, jossa Räikkönen vaikutti saavuttavan hiljalleen etulyöntiaseman kahden pysähdyksen taktiikkansa ansiosta, Alonso pysähtyi kaikkiaan kolme kertaa. Loppujen lopuksi Räikkösen voitto ei varsinaisesti ollut uhattuna, vaikka taivaalta tulikin muutama vesipisara kilpailun loppupuolella. Räikköselle voitto oli uran 20:s ja hän nousi voittotilastossa Mika Häkkisen rinnalle 14. sijalle. Vettelistä ei ollut haastamaan kärkikaksikkoa, ja Massa hyytyi hiljalleen kilpailun edetessä, hän oli kuitenkin lopulta neljäs. Force India -kuskit tulivat maaliin sijoilla seitsemän ja kahdeksan, tulosta voi pitää onnistuneena. Lotus E21 osoittautui kilpailussa olevansa hyvä auto säästämään renkaita.
Luettelo Zachris Topeliuksen patsaista ja muistomerkeistä

Luettelo Zachris Topeliuksen patsaista ja muistomerkeistä sisältää Zachris Topeliukselle omistetut julkisilla paikoilla olevat patsaat ja muistomerkit aikajärjestyksessä.
Otto Engström

Otto Ingemar Engström (3. maaliskuuta 1853 Uusikaarlepyy – 7. toukokuuta 1919 Helsinki) oli suomalainen gynekologi. Hän oli vuodesta 1892 naistentautien ylimääräinen professori. Vuodesta 1886 hän antoi lääketieteen opetusta omassa sairaalassaan, joka sai valtion tukea. Hänellä on ollut merkittävä asema Suomessa erityisesti naistentautien ja synnytysopin alalla.
Engtsröm kuului vuoden 1899 suureen lähetystöön yhtenä Helsingin kolmesta edustajasta, kun kauppaneuvos Leonard Borgström luovutti valtakirjalla paikkansa hänelle.
Enigheten

Centrallaget Enigheten oli vuonna 1917 perustettu Suomen ruotsinkielisten meijerien keskusosuuskunta. 1900-luvun alkupuolella se hallitsi yhdessä Valion kanssa 95 prosenttia maitoraaka-aineesta.
Enighetenin historia alkaa siitä, kun "Mejeriförbundet Enigheten" perustettiin 1906. Voikauppaa varten kymmenen meijeriä perusti voinvientiosuuskunnan "Smörexportlaget Enigheten mbl" vuonna 1917. Toiminta alkoi 1918.
Keskusliike "Centrallaget Enigheten m.b.t." syntyi vuonna 1922, kun "Smörexportlaget Enigheten" ja "Österbottens Kreaturslag" yhdistyivät.
Centrallaget Enigheten sulautettiin vuonna 1994 yhdessä jäsenyritystensä kanssa Mejeriandelslaget Milkaksi, jonka tuotanto ja markkinointi lopetettiin 2004. Sen jälkeen se on toiminut Valion hankintaosuuskuntana. Milka fuusioitiin Osuuskunta Maitosuomeen 1.5.2014.
Butorfanoli

Butorfanoli (Dolorex) on morfinaaniryhmään kuuluva synteettinen opioidi, jonka on kehittänyt Bristol-Myers.
Butorfanolia valmistetaan vain butorfanolitartraattina, ja sitä on olemassa injisoitavana ruiskeena, tabletteina ja nenäsumutteena. Butorfanolilla on muita opioideja pienempi väärinkäyttöpotentiaali, koska se voi aiheuttaa epämiellyttäviä haittavaikutuksia ja dysforiaa.
Yleisin tapa annostella butorfanolia on nenäsumute, ja sitä voidaan käyttää myös ruuansulatuskanavan ulkopuolisesti annosteltuna keskivaikeasta vaikeaan kipuun, kivunlievityksessä anestesian yhteydessä ja synnytyskipujen hoidossa. Butorfanoli poistaa kipua tehokkaammin naisilla kuin miehillä.
Eläinlääketieteessä butorfanolia käytetään yleisesti rauhoittavana ja kivunlievittäjänä kissoilla, koirilla ja hevosilla. Sitä voidaan yhdistää medetomidiiniin, bentsodiatsepiineihin tai fenotiatsiineihin kuten asepromatsiiniin. Butorfanoli yhdistetään usein ksylatsiiniin tai detomidiniin kun sitä annetaan hevosille.
Johannes X (patriarkka)

Johannes X, ristimänimeltään Youhana Yazigi (s. 1955 Lattakia, Syyria) on Antiokian ja koko Idän patriarkka, Antiokian ortodoksisen kirkon johtaja. Hänet valittiin virkaan 17. joulukuuta 2012, edesmenneen Ignatios IV:n seuraajaksi. 
Youhana Yazigi asui ja opiskeli Lattakian kaupungin kouluissa ja valmistui Teshreen yliopistosta insinööriksi. Opiskeluaikanaan hänellä oli tärkeä rooli bysanttilaisen musiikin opettajana nuorten keskuudessa. Hänen työnsä johti bysanttilaisen musiikin koulun perustamiseen, sekä moniin nuorille suunnattuihin kirkollisiin projekteihin ja hankkeisiin. Vuonna 1978 hän valmistui Balamandin yliopistosta Pyhän Johannes Damaskolaisen teologisesta instituutista teologian maisteriksi. Vuonna 1983 hän väitteli tohtoriksi liturgiikan alalta Tessalonikin yliopistosta Kreikassa.
Hänet vihittiin diakoniksi vuonna 1979 ja papiksi vuonna 1983 Lattakian arkkihiippakuntaan. Hän toimi Balamandissa sijaitsevan Jumalansynnyttäjän luostarin johtajana Libanonissa vuosina 2001–2005, ja sen jälkeen hengellisenä isänä Blemmanan Jumalansynnyttäjän luostarissa Tartousissa Syyriassa. Vuosina 1995-2008 hän toimi Pyrgoun piispana, jonka jälkeen hänet valittiin Antiokian patriarkaatin Länsi- ja Keski-Euroopan metropoliitaksi.
Johannes X on ollut aktiivinen toimija kansainvälisessä ekumeenisessa liikkeessä ja kirjoittanut useita kirjoja.
Enigheten (täsmennyssivu)

Enigheten viittaa seuraaviin:
Laivat.
Nimelle Enigheten on kastettu neljä ruotsalaista laivaa:
Rhodesian Front

Rhodesian Front oli puolue Rhodesiassa 1965–1980 maan yksipuolisen itsenäistymisen aikana. Se syntyi Etelä-Rhodesiaan Rhodesian ja Njassamaan liittovaltion hajoamisen yhteydessä valkoisen vähemmistön halutessä säilyttää maassa yksinvallan. Puolueen edeltäjä oli liittovaltion aikainen Dominiopuolue, joka oli liittovaltiossa oppositioasemassa. Puolueen johdossa oli Winston Field vuoteen 1964, jonka jälkeen – Sambian ja Malawin itsenäistyttyä – valtaan nousi Ian Smith, josta tuli itsenäisen Rhodesian pääministeri. Vuonna 1981 puolue muutti nimensä, ja siitä tuli Republican Front. Jo vuonna 1980 maa oli siirtynyt enemmistövaltaan nimellä Zimbabwe, ja Smithin puolue saavutti vaaleissa kaikki 20 valkoisille varattua kansanedustajan paikkaa Robert Mugaben ZANU-PF:n saatua enemmistön 100-paikkaisessa parlamentissa.
Shanghain satama

Shanghain satama (, LOCODE:CN SHA tai CN SGP ) on Shanghaissa sijaitseva Kiinan ja maailman suurin rahti- ja konttiliikenteensatama. Satama sijaitsee osin Itä-Kiinan meren äärellä (esimerkiksi Yangshanin konttiterminaali Hangzhounlahden osin täyttömaasta muodostetulla saarella), osin Jangtsen alajuoksun ja sen Huangpu-sivuhaaran varrella.
Maailman toiseksi suurin rahtisatama ja maailman suurin konttisatama.
Shanghain sataman kokonaisrahtimäärä oli hollantilaistilaston mukaan vuonna 2011 yhteensä 727,6 miljoonaa tonnia, kun mukaan on laskettu sataman kotimaanliikenne. Tällä määrällä satama ohitti vielä tuolloin maailman toiseksi suurimman rahtisataman eli Shanghain eteläpuolella sijaitsevan Ningbon ja Zhoushanin sataman kautta kulkeneen tavaramäärän. Seuraavana vuonna asetelma kuitenkin kääntyi ja Shanghain satama jäi toiselle sijalle Ningbon ja Zhoushanin sataman noustua rahtitonneissa mitattuna maailman suurimmaksi satamaksi. Shanghain sataman kautta kulki vuonna 2012 yhteensä 736,0 ja vuonna 2013 kaikkiaan 776,0 miljoonaa tonnia rahtia.
Konttiliikenteessä Shanghai oli yhä vuosina 2012–2013 maailman suurin satama. Satama käsitteli vuonna 2013 yhteensä 33,6, vuonna 2012 kaikkiaan 32,5 ja 2011 yhteensä yli 31,7 miljoonaa TEU:ta kontteja. Maailman konttiliikenteessä toiselle sijalle vuonna 2010 pudonneen Singaporen sataman läpi kulki samoina vuosina 32,6 (vuonna 2013), 31,6 (2012) ja runsas 29,9 (2011) miljoonaa TEU:ta (vuonna 2010: Shanghai: 29,1 MTEU, Singapore: 28,4 MTEU; vuonna 2009: Shangai: 25,0 MTEU, Singapore: 25,9 MTEU).
Medetomidiini

Medetomidiini on synteettinen lääkeaine jota käytetään sekä anestesiassa että kivunlievityksessä, sitä valmistetaan usein hydrokloridisuolana. Sen kauppanimi on Domitor; valmiste jossa on sekä medetomidiinia ja sen stereoisomeeria deksmedetomidiinia, myydään kauppanimellä Dexdomitor, ja se on medetomidiinia vahvempaa. Medetomidiini on vaikutuksiltaan adrenaliinin kaltainen ja sitä voidaan annostella intravenoosisesti steriiliin veteen liuotettuna.
Muita samankaltaisia yhdisteitä kuten ksylatsiinia tai detomidiinia käytetään huomattavasti harvemmin pieneläinkirurgiassa kuin medetomidiinia. Se yhdistetään usein opioidiin, kuten butorfanoliin tai buprenorfiiniin, ja käytetään näin esilääkityksenä eläinten anestesiassa.
Comets on Fire

Comets on Fire on yhdysvaltalainen noise rock -yhtye Santa Cruzista, Kaliforniasta. Bändi perustettiin vuonna 1999.
Riian maraton

Riian maraton, viralliselta nimeltään "Nordea Rīgas maratons", on Riiassa, Latviassa toukokuussa järjestettävä maratonjuoksukilpailu.
Ensimmäisen kerran Riian maraton järjestettiin vuonna 1991. Vuodesta 2007 lähtien kilpailumatka on mitattu virallisesti AIMS-standardien mukaan, ja kilpailun suosio on kasvanut. Vuonna 2012 kilpailuun osallistui yli 18 000 juoksijaa 59 maasta. Kilpailumatkat ovat maraton, puolimaraton, 10 km sekä 5 km.
Terje Enkvist

Terje Ulf Eugen Enkvist (3. lokakuuta 1904 Helsinki – 15. heinäkuuta 1975 Pernaja) oli suomalainen kemisti. Hän väitteli filosofian tohtoriksi 1934. Enkvist oli vuosina 1927–1935 ja 1940–1945 Keskuslaboratorion palveluksessa ja samanaikaisesti dosenttina ja apulaisena Helsingin yliopistossa, jossa hän oli vuodet 1951–1971 kemian professori. Hänen suurimmat tieteelliset ansionsa ovat sovelletun puukemian alalta. Erinomaisena luennoitsijana tunnettu Enkvist julkaisi muun muassa teoksen Suomen kemian historiasta.
Terje Enkvistin poika Ernst Enkvist oli laivanrakennusopin professori.
Atlas Cheetah

Atlas Cheetah tai Atlas/Denel Cheetah on suihkukäyttöinen monitoiminen hävittäjälentokone. Se suunniteltiin Etelä-Afrikan tasavallassa Dassault Mirage III:n perustuvan IAI Kfirin pohjalta korvaamaan ikääntynyt hävittäjälentokalusto. Konetyypissä on niin kutsutut canard-siivet, millä pyritään lähinnä parempaan liikehtimiskykyyn.
Konetyyppi oli Etelä-Afrikan ilmavoimien käytössä vuosina 1987–2008. Chile osti 2003 viisi konetta varaosiksi käyttämilleen vastaaville ENEAR Pantera -koneille ja Ecuador osti 12 konetta vuonna 2010. Konetyyppiä valmistettiin arviolta 70 kappaletta alatyyppejä C, D ja E. Aseistus oli monipuolista, ja siihen kuului 30 mm DEFA-konetykki, erilaisia pommeja ja raketteja. Ilmataisteluohjukset olivat Armscorin valmistamia Kentron V3B-, V2S- ja V3S Kukri -ohjuksia. Koneisiin voitiin asentaa myös israelilaisvalmisteisia Shafrir- ja Python-ohjuksia.
Konetyyppiä kuvaillaan suorituskykynsä ja monikäyttöisyytensä osalta oman aikansa huipentumana. Israel Aircraft Industriesin on epäilty avustaneen koneen kehitys- ja muutostyössä. Konetta uudistettiin Mirage III:een verrattuna, ja arviolta vajaa puolet koneen osista, kuten ase- ja tutkajärjestelmät, modernisoitiin.
Dubai Mall

Dubai Mall on Dubaissa, Yhdistyneissä arabiemiraateissa sijaitseva kauppakeskus, jossa on yli 1 300 myymälää, viiden tähden hotelli, akvaario ja luistinrata. Dubai Mall sijaitsee maailman korkeimman rakennuksen, Burj Khalifan yhteydessä. Jalokivi- ja kultasepänliikkeitä on kaikkiaan 220, ja niillä on tilaa yhteensä 79 000 neliömetriä. Ravintoloita ostoskeskuksessa on 160. Pysäköintialueita on kolme ja niissä tilaa 14 000 autolle. Akvaariossa on kaikkiaan 33 000 kalaa ja muita mereneläviä. Luistinradalle mahtuu 2 000 luistelijaa.
Kauppakeskuksen oli alun perin tarkoitus avautua elokuussa 2008, mutta sitä lykättiin kahdella kuukaudella. Avajaiset viivätyivät jälleen 30. lokakuuta, kunnes ne pidettiin virallisesti 4. marraskuuta.
Grotesk

Grotesk on ruoka- ja seurusteluravintola Helsingin Kaartinkaupungissa. Sen perustivat vuonna 2007 Tommi Tuominen, Paul Hickman ja Teemu Aura. Sillä on erinomaisesta hinta-laatusuhteesta kertova Michelinin Bib Gourmand -maininta.
Grotesk-ravintolan kulmabaari valittiin vuonna 2009 Suomen kuudenneksi parhaaksi baariksi "Viisi tähteä" -verkkolehden äänestyksessä.
Edith Erastoff

Edith Alma Fredrika Erastoff, o.s. "Lundberg" (18. huhtikuuta 1887 – 28. elokuuta 1945) oli suomalainen näyttelijä. Hän näytteli Helsingin Ruotsalaisessa teatterissa ja Tukholmassa.
Erastoffin ensimmäinen puoliso oli kirjailija Georg Erastoff, toinen vuodesta 1922 ruotsalainen ohjaaja, näyttelijä Victor Sjöström. Hänen tyttärensä oli näyttelijä Guje Sjöström, myöhemmin Lagerwall.
Bernhard Ericsson

Bernhard Ericsson (24. huhtikuuta 1864 Rautu – 5. helmikuuta 1927 Lahti) oli suomalainen metsänhoidon asiantuntija. 
Ericssonin vanhemmat olivat tullipäällikkö August Ericsson ja Karolina Vilhelmina Lagerstam ja puoliso vuodesta 1891 Hilma Hedvig Halonen. Hän tuli ylioppilaaksi 1884 Viipurin ruotsalaisesta lyseosta ja valmistui metsänhoitajaksi 1886. Metsätieteellisiä opintoja Ericsson harjoitti vielä Münchenissä 1894–1895. 
Ericssonin toimittua Sodankylän ja Ounasjoen hoitoalueilla vuodesta 1886 hänet määrättiin Evon metsäopiston vt. opettajaksi 1891 ja nimitettiin vakinaiseen opettajan virkaan 1893. Hän toimi myös Evon kalastuskoeaseman johtajana vuodesta 1892 ja sen yhteyteen perustetun kalastuskoulun johtajana 1901. Evon metsäopiston vt. johtajaksi Ericsson määrättiin 1903, opiston vakinaisena johtajana hän toimi 1904–1907. Tämän jälkeen hän toimi Hjalmar Linderin metsäomaisuuden hoitajana, Evon-Vesijaon hoitoalueen metsänhoitajana, Evon metsänvartijakoulun johtajana vuodesta 1912 sekä Pohjan tarkastuspiirin ylimetsänhoitajana 1915–1922. Sittemmin Ericsson työskenteli vielä muun muassa omistamansa Lahden Sahan toimitusjohtajana.
Ericsson kirjoitti ensimmäisen suomenkielisen metsänarvioinnin oppikirjan "Oppi- ja käsikirja metsätalouden järjestelyssä" (I 1903, II 1906), samoin kuin julkaisi alansa kirjoituksia lehdissä. Metsä- ja kalastusasioihin hän perehtyi useilla matkoilla Keski-Euroopassa ja Pohjoismaissa.
Martin McDonagh

Martin Faranan McDonagh (s. 26. maaliskuuta 1970 Camberwell, Lontoo, Englanti) on brittiläis-irlantilainen näytelmäkirjailija, käsikirjoittaja ja elokuvaohjaaja. Hän syntyi ja kasvoi Lontoossa, ja hänen vanhemmat ovat irlantilaisia. McDonagh tuli julkisuuteen 1990-luvun loppupuoliskolla paitsi nopeasti Englannissa ja Yhdysvalloissa menestyneillä, Irlannin eteläosiin sijoittuvalla tylyn naturalistisilla näytelmillään, myös räväkällä ja ylimielisellä käytöksellään. Hänet on palkittu muun muassa Oscar-palkinnolla, kahdella Golden Globella, neljällä Bafta-palkinnolla ja kolmella Olivier-palkinnolla, jonka lisäksi hän ollut ehdolla viiteen Tony-palkintoon.
McDonaghin kirjoittamia näytelmiä ovat muun muassa "Vuoriston kaunotar" (1996), "Inishmaanin rampa" (1996), "Lännen syrjällä" (1997), "Inishmoren luutnantti" (2001), "Tyynymies" (2003) ja "Hangmen" (2015).
Vuonna 2004 McDonagh palkittiin parhaan lyhytelokuvan Oscar-palkinnolla lyhytelokuvastaan "Six Shooter". Hän on ohjannut neljä kokopitkää elokuvaa: "Kukkoilijat" (2008), "Seitsemän psykopaattia" (2012), "Three Billboards Outside Ebbing, Missouri" (2017) ja "The Banshees of Inisherin" (2022).
Prahan joulumarkkinat

Prahan joulumarkkinat on perinteinen joulunalusajan tapahtuma Prahassa. Markkinoille on ominaista kynttilänvalo, tšekkiläinen musiikki ja ruoka. Joulumarkkinoita järjestetään kaikkialla Tšekissä, ja Prahassakin niitä on neljässä paikassa: suuremmat Vanhankaupungin aukiolla ja Venceslauksen aukiolla, ja pienemmät Tasavallan ja Havelin aukioilla. Markkinapaikoilla on värikkäästi koristeltuja puisia kojuja joissa myydään perinteisiä käsiteollisuustuotteita kuten keramiikkavateja ja marionettinukkeja. Torin keskellä on esiintymislava laulajia ja soittajia varten.
Jean Villain

Jean Villain, oik. Marcel Bruno Brun (30. kesäkuuta 1928 Zürich, Sveitsi – 8. syyskuuta 2006 Dreesch, Brandenburg, Saksa) oli sveitsiläinen kirjeenvaihtaja ja historioitsija. Hänen isoisoisänsä pastori Ludwig Spyri oli Heidi-kirjojen kirjoittajan Johanna Spyrin veli.
Kirjoitettuaan ylioppilaaksi vuonna 1946 Villain osallistui sosialidemokraattisen Zeitung-lehden toimitukseen, jossa hänen esikuvanaan oli lehden Prahan-kirjeenvaihtaja Egon Erwin Kirsch. Hän siirtyi israelilaiseen kibbutsiin vuonna 1949 ja kirjoitti telavivilaiseen Al Hamishmar -lehteen. Samana vuonna jo vuonna 1905 nimellä "die Schaubühne" aloittanut aikakauslehti "die Weltbühne" ilmestyi ensimmäisen kerran Itä-Berliinissä. Hänestä tuli lehden vakituinen avustaja, samoin vasemmistolaisen Sveitsin työväenpuolueen äänenkannattajan Vorwärtsin kirjeenvaihtaja. Hän toimikin erityisesti Länsi-Euroopan kirjeenvaihtajana ja keskittyi vuonna 1957 Afrikkaan, jossa hän näyttää käyneen Ernst Bartschin kanssa sekä myöhemmin 1960-luvulla.
Vuosina 1971–1972 Villain opetti Berliinin Humboldt-yliopistossa. Hän oli Saksan PENin jäsen. Sveitsiläinen Die Weltwoche -sanomalehti kertoi vuonna 2006 hänen toimineen Stasin ilmiantajana peitenimellä "IM Erwin".
Villain kuoli Sveitsin kansalaisena vuonna 2006 Brandenburgin lähistöllä itäisessä Saksassa.
Mora (kielitiede)

Mora on kielitieteessä tavun pituutta ilmaiseva mitta. Suomen kielessä moraksi lasketaan kukin tavun ytimeen kuuluvat vokaalit sekä niitä seuraavat konsonantit. Tavun alun konsonantteja ei lasketa. Pitkä vokaali lasketaan kahdeksi moraksi.
Esimerkiksi sanassa "a-su" molemmat tavut ovat yksimoraisia; sanassa "myy-rät" molemmat ovat kaksimoraisia ("yy" ja "ät", koska alkukonsonantteja "m" ja "r" ei lasketa). Esimerkki kolmimoraisesta tavusta on sanan "alt-ta-ri" alkutavu.
Rauch

Rauch on itävaltalainen mehuja sekä jääteetä valmistava yritys. Rauchin perusti Frank Josef Rauch vuonna 1919 ja se on vieläkin alkuaikojen tyyliin perheyritys. Suomessa Rauchia myy ja markkinoi Mixtec Oy. Nykypäivänä Rauch on tullut tunnetuksi sen omista hiihdon maailmanmestaruuskilpailujen sponsoroinneista.
Rauchin liikevaihto oli vuonna 2012 803 miljoonaa euroa, jonka myötä se on Itävallan suurin mehujen ja teejuomien valmistaja. Rauch on nykypäivänä erittäin suuressa suosiossa, sillä sen tuotteita myydään tällä hetkellä jo 45 eri maassa.
Cola nitida

Cola nitida on puulaji koolapuiden ("Cola") suvussa malvakasvien ("Malvaceae") heimossa. Se kasvaa luontaisena läntisessä Afrikassa. Lajia viljellään sen kolapähkinöiksi kutsuttujen siementen vuoksi. Kolapähkinöitä saadaan myös lähisukuisesta koolapuusta ("Cola acuminata"), eikä eri lajeista saatujen kolapähkinöiden välillä useinkaan tehdä eroa.
Kuvaus.
"Cola nitida" on keskikokoinen puu. Se kasvaa noin 25 metriä korkeaksi. Latvus on yleensä avoimen leveä. Runko voi usein olla oksaton 8–20 metrin korkeuteen. Kaarna on harmahtavaa ja pitkittäin uurteista.
Lehdet ovat yksinkertaisia, ehyitä ja ruodillisia. Lehtien nahkeapintainen lehtilapa on teräväkärkisen soikea, keskimäärin noin 16 senttimetriä pitkä ja noin 5 senttimetriä leveä. Lehdet ovat kiinnittyneet vuorottaisesti. Lehtiä kasvaa tyypillisesti vain lähellä oksien kärkiä.
Kukat kehittyvät viuhkomaisiin kukintoihin lehtihankoihin. Kukat ovat terälehdettömiä, ja niiden tavallisesti valkoinen tai kellertävä kehä muodostuu yleensä viisiliuskaisesta verhiöstä. Kukat jakaantuvat yksineuvoisiin hedekukkiin ja kaksineuvoisiin kukkiin. Hedekukissa heteet ovat osittain yhteenkasvaneet yksittäiseksi tukuksi. Kaksineuvoisissa kukissa heteet kasvavat sikiäimen ympärillä rengasmaisesti. Kaksineuvoisissa kukissa on yleensä viisi emin luottia.
Hedelmä on suurehko, pinnaltaan vihreä kota. Se muodostuu 1–6 enimmillään noin 13 senttimetriä pitkästä emin vartalosta. Jokaiseen emin vartalon muodostamaan liuskaan on kiinnittynyt 4–10 siementä. Siementen väri vaihtelee punaisesta valkoiseen. "Cola nitidalla" on tavallisesti kaksi sirkkalehteä.
Levinneisyys ja elinympäristö.
"Cola nitida" kasvoi alun perin luontaisena Länsi-Afrikan rannikolla Sierra Leonen ja Beninin välisellä alueella. Ihmiset ovat levittäneet lajia jo pitkään, ja nykyisin lajia kasvatetaan laajalti tropiikissa.
"Cola nitida" kasvaa useimpien muiden koolapuiden tavoin trooppisissa alankometsissä, joissa on tyypillisesti pitkä sadekausi ja joiden vuoden keskilämpötila vaihtelee 23 ja 28 celsiusasteen välillä.
Käyttö.
"Cola nitidan" kolapähkinöiksi kutsuttuja siemeniä pureskellaan sellaisenaan sekä käytetään ruokien ja juomien valmistuksessa. Myös lähisukuisen koolapuun siemeniä käytetään samoin, eikä lajien siementen välillä useinkaan tehdä eroa. Koolapuuta on pidettykin joskus "Cola nitidan" synonyyminä. Yleensä ne kuitenkin luokitellaan kahdeksi eri lajiksi.
Koolapuu

Koolapuu ("Cola acuminata") on puulaji koolapuiden ("Cola") suvussa malvakasvien ("Malvaceae") heimossa. Se kasvaa luontaisena Afrikan länsi- ja keskiosissa. Koolapuuta pidetään joskus lähisukuisen lajin "Cola nitida" synonyyminä, mutta yleisesti näitä pidetään kuitenkin kahtena erillisenä lajina. Kumpaakin lajia viljellään niiden kolapähkinöiksi kutsuttujen siementen vuoksi.
Kuvaus.
Koolapuu on keskikokoinen puu. Se voi kasvaa noin 30 metriä korkeaksi, mutta jää yleensä 10–20-metriseksi. Runko on usein oksainen lähes tyveen asti. Oksat ovat tavallisesti kohenevia ja tiheään haaroittuneita. Kaarna on harmahtavaa ja vanhemmiten korkkimaista.
Lehdet ovat yksinkertaisia, ehyitä ja ruodillisia. Lehtilapa on nahkeapintainen, soikea tai vastapuikea ja tyvestään pyöristynyt. Se on keskimäärin noin 16 senttimetriä pitkä ja noin 5 senttimetriä leveä. Lehdet ovat yleensä kaartuneita tai vastakkaisesti taittuneita, harvoin suoria. Lehtiä kasvaa yleensä vain lähellä oksien kärkiä.
Kukat kasvavat vaihtelevan kokoisissa kukinnoissa. Kukkien valkoinen tai kellertävä kehä on avoimen kuppimainen. Kukat jakaantuvat yksineuvoisiin hedekukkiin ja kaksineuvoisiin kukkiin, joita kasvaa tavallisesti samassa puussa.
Hedelmä on suurehko, pinnaltaan ruskehtava kota. Se muodostuu useasta perättömästä, enimmillään noin 20 senttimetriä pitkästä emin vartalosta. Koolapuulla on tavallisesti 3–4 sirkkalehteä, joskus kuusikin.
Levinneisyys.
Koolapuu esiintyy luontaisena Länsi- ja Keski-Afrikassa Nigeriasta Gaboniin. Ihmiset ovat levittäneet lajia jo vuosisatoja ja nykyisin koolapuita kasvaa laajalti tropiikissa.
Elinympäristö.
Koolapuu kasvaa useimpien muiden suvun lajien tavoin trooppisissa alankometsissä, joiden vuoden keskilämpötila vaihtelee 23 ja 28 celsiusasteen välillä.
Käyttö.
Koolapuun kolapähkinöiksi kutsuttuja siemeniä pureskellaan sellaisenaan sekä käytetään ruokien ja juomien valmistuksessa. Lähisukuisen "Cola nitida" -lajin siemeniä käytetään samoin, eikä lajien siementen välillä useinkaan tehdä eroa. Koolapuuta pidetäänkin joskus "Cola nitidan" synonyyminä. Yleisesti nämä kuitenkin luokitellaan kahdeksi erilliseksi lajiksi.
Haley Reinhart

Haley Reinhart (s. 9. syyskuuta 1990 Wheeling, Illinois) on yhdysvaltalainen laulaja ja lauluntekijä. Hän tuli tunnetuksi "American Idol" -kilpailun 10. kaudelta, jolla hän sijoittui kolmanneksi. Reinhart julkaisi ensimmäisen levynsä "Listen Up!" vuoden 2012 toukokuussa. Albumi sai hyviä arvosteluita, ja se nousi julkaisuviikollaan Yhdysvalloissa Billboard 200 -listan sijalle 17. Reinhartin toinen albumi "Better" julkaistiin 29. huhtikuuta 2016.
Varhainen elämä.
Reinhart syntyi Wheelingissä Illinois’ssa 9. syyskuuta 1990. Hänen vanhempansa ovat muusikoita, ja Haley lauloi nuorena vanhempiensa cover-yhtyeessä. Hän opiskeli lukion jälkeen jazzia Harper Collegessa. Reinhartilla on sisko nimeltä Angie.
American Idol.
Reinhart yritti "American Idoliin" ensimmäisen kerran vuonna 2010, mutta ei selvinnyt jatkoon alkukarsinnoista. Vuonna 2011 hän yritti uudelleen ja sijoittui lopulta koko kilpailun kolmanneksi. 
Muun muassa Adam Lambert ja Tom Hanks kertoivat kannattavansa Reinhartia "Idolissa".
Musiikkiura Idolin jälkeen.
American Idolin jälkeen Reinhart teki levytyssopimuksen Interstate Records -yhtiön kanssa, ja hänen debyyttilevynsä "Listen Up!" julkaistiin 22. toukokuuta 2012. Levy on neo soul- ja R&amp;B-vaikutteinen, ja sillä on vaikutteita Adelen, Duffyn ja Amy Winehousen musiikista. Reinhart kirjoitti itse lähes kaikki albumin kappaleet ja äänitti ne yleensä samana päivänä. Levyä myytiin Yhdysvalloissa sen julkaisuviikolla 20 000 kappaletta, ja se debytoi Billboard 200 -listan sijalla 17. Albumi sai hyviä arvosteluja muun muassa AllMusicilta ja "The New York Timesilta". Loppuvuonna 2012 Interstate Records katkaisi sopimuksensa Reinhartin kanssa.
Lokakuussa 2015 Reinhart julkaisi cover-version Elvis Presleyn kappaleesta ”Can't Help Falling in Love. Huhtikuussa 2016 hän julkaisi singlen ”Better” sekä samannimisen albumin. Albumi julkaistiin yhtiöiden ole ja red dot kautta.
Marlene Moses

Marlene Inemwin Moses (s. 1961 Nauru) on naurulainen diplomaatti ja poliitikko. Hänestä tuli vuonna 2005 maansa pysyvä YK-edustaja. Hän oli tätä aiemmin toiminut vuodesta 2003 siellä varaedustajana. Hän opiskeli Canberrassa sekä Melbournessa, Australiassa, ja aloitti diplomaattisen uransa vuonna 1983. Hän on naimaton.
Moses toimi Naurun sisäministerinä vuosina 1999–2000 ja terveysministerinä 2000–2003. Hänet valittiin Alliance of Small Island Statesin puhemieheksi vuosina 2009–2011 virassa olleen Dessima Williamsin seuraajana.
Sampo Lassila

Sampo Tapani Lassila on suomalainen kontrabasisti, säveltäjä ja tuottaja. Valmistuttuaan Sibelius-Akatemiasta hän on työskennellyt poikkeuksellisen monipuolisesti eri musiikinlajien parissa suomalaisessa musiikkielämässä.
Lassilan uran tärkeisiin yhtyeisiin ovat kuuluneet muun muassa oma yhtye Sampo Lassila Narinkka, Hongisto-Tapio Quartet, Hugrimen, Edward Vesala Sound &amp; Fury, Krakatau, Free Okapi, Eero Hämeenniemen Nada -yhtye, Doina Klezmer, Zagros-kamariensemble, Avanti! ja Sinfonia Lahti.
Musiikillisesti Lassila on keskittynyt erityisesti modernin jazzin, uuden etno­musiikin, improvisoidun musiikin ja kamari­musiikin saroille, joiden parissa hän on toiminut useissa suomalaisen musiikin huippuyhtyeissä muusikkona, säveltäjänä, sovittajana ja yhtyeliiderinä.
Kaikkiaan Lassilan diskografiaan kuuluu noin 95 albumia, joista Sampo Lassila Narinkka -yhtyeen "Suomiklezmer"-albumi on hänen profiililevynsä musiikintekijänä. Sillä levyllä hän esiintyy sekä säveltäjänä, sovittajana, tuottajana että muusikkona soittaen useita soittimia.
Lassila on esiintynyt laajasti Suomessa sekä useimmissa Euroopan maissa, Venäjällä, Kiinassa, Japanissa, Meksikossa, Beninissä,Yhdysvalloissa, Argentiinassa, Brasiliassa ja Intiassa. Säveltäjänä Lassilan teosluetteloon kuuluu noin 90 teosta sooloteoksista erilaisiin yhtyekokoonpanoihin aina sinfoniaorkesteriin asti. Hän on säveltänyt musiikkia myös tanssiteoksiin, erityisesti koreografi Tommi Kitin teoksiin sekä dokumenttielokuviin.
Valikoituja levytyksiä.
Sinfonia Lahden muusikkona noin 75 albumia, joista muun muassa Gramophone-palkintoja. Sibeliuksen orkesteriteosten kokonaislevytys.
Lullaby of Broadway

”Lullaby of Broadway” on Harry Warrenin säveltämä ja Al Dubinin sanoittama musiikkikappale vuoden 1934 elokuvasta "Valkoinen rapsodia" (). Kappaleen esitti elokuvassa Wini Shaw ja se palkittiin parhaan laulun Oscar-palkinnolla.
Elokuvan tuotantovaiheessa Warner Bros. -yhtiön Jack Warner ei pitänyt kappaleen sanoituksesta ja halusi, että melodia esitettäisiin toisilla sanoilla. Warren kieltäytyi vaihtamasta sanoitusta ja tarjoutui jopa säveltämään kokonaan uuden kappaleen uusilla sanoilla voidakseen pitää Dubinin sanoituksen ”Lullaby of Broadwayn” melodiassa. Laulaja Al Jolson piti kappaleesta ja pyysi Warnerilta lupaa käyttää sitä omassa elokuvassaan "Casino de Paris" (engl. "Go into Your Dance"). "Valkoisen rapsodian" ohjaaja Busby Berkeley ei suostunut luopumaan kappaleesta, ja lopulta Warner suostui kappaleen käyttöön elokuvassa alkuperäisellä sanoituksella.
Alex Stalock

Alexander Joseph Stalock (s. 28. heinäkuuta 1987 Saint Paul, Minnesota, Yhdysvallat) on yhdysvaltalainen uransa lopettanut jääkiekkomaalivahti.
Pelaajaura.
Stalock pelasi Minnesota-Duluthin yliopistojoukkueessa kolme vuotta ennen ammattilaisuraansa.
1. helmikuuta 2011 Stalock teki NHL-debyyttinsä, kun hänet vaihdettiin Antti Niemen tilalle. Hän pelasi ottelussa 29 minuuttia ja 47 sekuntia. Hän torjui kaikki yhdeksän laukausta, kun San Jose Sharks voitti Phoenix Coyotesin 5–3. Pian lyhyen debyyttinsä jälkeen Stalock lähetettiin farmijoukkue Worcester Sharksiin. 4. helmikuuta ottelussa Manchester Monarchsia vastaan Dwight Kingin luistin viilsi Stalockin polvea, jonka seurauksena Stalock joutui olemaan loppukauden 2010–2011 sivussa. Hänen hermonsa jouduttiin korjaamaan leikkauksella ja hänellä meni kuukausia kuntoutuksessa. Stalock teki paluun 21. tammikuuta 2012, jolloin hän oli aloittavana maalivahtina San Josen ECHL:ssä pelaavassa farmijoukkue Stockton Thunderissa. Kuuden Stocktonissa pelatun kauden jälkeen Stalock kutsuttiin takaisin Worcesteriin.
10. heinäkuuta 2013 San Jose ja Stalock solmivat yhden vuoden jatkosopimuksen. Syyskuussa 2013 hänet valittiin NHL:ään varamaalivahdiksi kaudeksi 2013–2014. Stalock oli ensimmäisen kerran urallaan aloittavana maalivahtina 27. lokakuuta, jolloin torjui 38 laukausta, kun San Jose voitti 5–2 -lukemin Ottawa Senatorsin.
16. tammikuuta 2014 Stalock pelasi NHL-uransa ensimmäisen nollapelin torjumalla kaikki laukaukset 3–0 -voitossa Florida Panthersista. 27. tammikuuta Stalock teki San Josen uuden seuraennätyksen pitämällä maalinsa puhtaana 178 minuuttia ja 55 sekuntia putkeen. Edellinen ennätys oli 7 minuuttia ja 37 sekuntia vähemmän nollan pitäneen Evgeni Nabokovin nimissä. Stalock pääsi 28. huhtikuuta 2014 pelaamaan ensimmäisen kerran aloittavana maalivahtina pudotuspeleissä Los Angeles Kingsiä vastaan. 24. helmikuuta 2016 Stalock kaupattiin yhdessä Ben Smithin ja vuoden 2018 ehdollisen 4. kierroksen varausvuoron kanssa Toronto Maple Leafsiin vaihdossa James Reimeriin sekä Jeremy Moriniin.
Heinäkuussa 2016 Stalock teki vapaana agenttina Minnesota Wildin kanssa yksivuotisen ja 650 000 dollarin arvoisen sopimuksen.
Helmikuussa 2017 Stalock solmi Minnesotan kanssa kahden vuoden mittaisen ja 1,3 miljoonan dollarin arvoisen jatkosopimuksen.
Tammikuussa 2019 Stalock solmi Minnesotan kanssa kolmen vuoden mittaisen ja 2,355 miljoonan dollarin arvoisen jatkosopimuksen.
Helmikuussa 2021 Stalock siirtyi Minnesotasta waivers-listan kautta Edmonton Oilersiin.
Maaliskuussa 2022 Oilers kauppasi Stalockin San Jose Sharksiin.
Elokuussa 2023 Stalock teki vapaana agenttina Anaheim Ducksin kanssa yksivuotisen ja 800 000 dollarin arvoisen sopimuksen.
Raymond B. Egan

Raymond B. Egan (14. marraskuuta 1890 Windsor – 13. lokakuuta 1952 Westport) oli kanadalaissyntyinen populaarimusiikin sanoittaja. Kaksivuotiaana Yhdysvaltoihin muuttanut Egan opiskeli Michiganin yliopistossa ja muutti vuonna 1920 New Yorkiin sanoittamaan musiikkia Broadway-näytelmiin. Hän työskenteli muun muassa Walter Donaldsonin, Ted Fio Riton, Harry Tierneyn, Richard Whitingin ja Gus Kahnin kanssa.
Eganin Broadway-näytelmiin kuuluvat muun muassa "Robinson Crusoe, Jr.", "Silks and Satins" ja "Holka Polka". Hän sanoitti kappaleita myös elokuviin kuten "Paramount on Parade" (1930), "Punatukkainen Lilli" (1932) ja "Naisten suosikki" (1933).
Raymond Egan kuoli Westportissa, Connecticutissa, vuonna 1952.
Juan Antonio Anquela

Juan Antonio Albacete Anquela (s. 11. syyskuuta 1957 Linares, Espanja) on entinen espanjalainen jalkapalloilija ja nykyinen valmentaja.
Ennen Granadaan siirtymistä vuonna 2012 Anquela valmensi neljä vuotta madridilaisseura Alcorcónia. Granadan jälkeen hän on valmentanut Numanciaa, Huescaa sekä vuodesta 2017 Real Oviedoa.
Preemraff Lysekil

Preemraff Lysekil () on Ruotsin suurin öljynjalostamo, joka sijaitsee maan lounaisosissa Lysekilin kunnassa. Öljy-yhtiö Preemin omistama jalostamo sijaitsee syvän ja navigointiin sopivan Bjofjordenin rannalla linnuntietä noin kahdeksan kilometriä Lysekilin kuntakeskuksen pohjoispuolella. Jalostamon on lupa jalostaa enintään 11,4 miljoonaa tonnia öljytuotteita vuodessa ja se pyrkii lähelle tätä tavoitetta.
Preemraff Lysekilin teollisuussatama ja öljytuotteiden kulku.
Preem-yrityksen Lysekilin öljynjalostamolla on oma teollisuussatamansa, johon tuodaan jalostamon tarvitsema raakaöljy ja jonka kautta jalostustuotteet viedään markkinoille. Lupaehtojensa mukaisesti toimien satamaan tuodun raakaöljyn ja pois laivattujen öljynjalostustuotteiden kokonaismäärä voi yltää 20 miljoonan tonnin suuruusluokkaan vuodessa. Tämä merkitsee, että Lysekilin öljynjalostamon satama Bjofjordenissa on usean vuoden ajan ollut rahtimäärältään Ruotsin toiseksi suurin satama.
Satamaan kuuluva öljylaituri on jalostamoalueen länsirannalla. Öljyä sinne tuodaan noin 90 tankkerilla vuosittain, jotka tankkerit voivat olla suuria, jopa 500 000 DWT:n supertankkereita. Satamaan saapuvien alusten syväys saa olla enintään 25 metriä; vedensyvyys satama-alueella on 28 metriä. Öljy pumpataan tankkereista jalostamon neljään 200 000 kuutiometrin raakaöljyn kalliovarastoon. Niistä öljyä pumpataan tarpeen mukaan maanpinnalla oleviin säiliöihin, joista jalostamiseen käytetty öljy otetaan. Ruotsin valtion varmuusvarastointia varten jalostamoalueella on lisäksi 2,3 miljoonan öljykuution lisävarastoluolat, jotka ovat vajaakäytössä.
Öljynjalostustuotteita varten jalostamolla on yhteensä 750 000 kuutiota maanpintasäiliötilaa sekä 187 000 kuutiota kalliovarastoja dieselöljyn ja lämmitysöljyn varastoimiseksi. Lisäksi on pienemmät propaanin, butaanin ja propeenin varastosäiliöt. Jalostamon pohjoisrannalla on öljytuotteiden vientilaiturit, yhteensä viisi aluspaikkaa. Jalostamotuotteita viedään satamasta kaikkiaan noin 1 700 aluskäynnillä vuosittain.
Jalostamoon on rakennettu vuosina 2012–2014 0,2 miljoonan tonnin vuosituontiin tähtäävä LNG-tuontiterminaali. Nesteytettyä maakaasua käyttämällä yhtiö aikoi vähentää merkittävästi öljynjalostuksen hiilidioksidipäästöjään. Nesteytettyä maakaasua suunniteltiin toimitettavan myös satamaa käyttäville aluksille ja ruotsalaiselle teollisuudelle. LNG-tuontiterminaali otettiin operatiiviseen käyttöön lokakuussa 2014.
Edward Eliscu

Edward Eliscu (2. huhtikuuta 1902 New York – 18. kesäkuuta 1998 Newton) oli yhdysvaltalainen sanoittaja, näytelmäkirjailija, näyttelijä ja musiikkituottaja. Hän sanoitti uransa aikana kappaleita Broadway-näytelmiin ja yli 40 elokuvaan.
Tunnetuimpiin Eliscun sanoittamista elokuvista kuuluu "Carioca" (), jonka pääosaa esitti Fred Astaire ja jonka kappale ”Carioca” oli parhaan laulun Oscar-ehdokkaana. Hän teki käsikirjoituksen muun muassa elokuviin "Continental – hupainen avioero" (1933), "Kesälesken harha-askel" (1947) ja "Three Husbands" (1950). Hän työskenteli urallaan useiden säveltäjien kanssa, mukaan lukien Jay Gorney, Johnny Green, Gus Kahn ja Vernon Duke.
Eliscu toimi American Guild of Authors and Composers -yhdistyksen puheenjohtajana vuodesta 1968 vuoteen 1973. Hänet valittiin Songwriters Hall of Fameen vuonna 1975.
Lindö

Lindö on taajama Norrköpingin kunnassa Ruotsissa. Se kuuluu Itä-Götanmaan lääniin ja Itä-Götanmaan historialliseen maakuntaan. Taajama sijaitsee Itämeren lahden Bråvikenin länsipäässä sen etelärannalla. Lindö sijaitsee vain viiden kilometrin päässä Norrköpingin kaupungin muodostamasta taajamasta. Vuoden 2010 lopussa Lindössä oli 4 915 asukasta.
Alueella on Lindön kappeli ja pienvenesatama. Rakennuskanta koostuu omakotitaloista, ja Lindö onkin Norrköpingin esikaupunki. Lindö jaetaan viiteen osaan, jotka ovat:
Landskronan museo

Landskronan museo on Ruotsissa Landskronassa sijaitseva museo, joka esittelee alueen historiaa. Se sijaitsee vuosina 1751–1760 rakennetussa Adolf Fredrikin kasarmitalossa Raatihuoneentorin laidalla. Perusnäyttelyiden lisäksi museossa on noin 15 vaihtuvaa näyttelyä vuosittain.
Jēkabs Rēdlihs

Jēkabs Rēdlihs (s. 29. maaliskuuta 1982 Riika, Latvian SNT, Neuvostoliitto) on latvialainen jääkiekkoilija, joka edustaa Dinamo Riikaa. 
Ura.
Rēdlihs on pelipaikaltaan puolustaja, ja hän ampuu vasemmalta. Columbus Blue Jackets varasi Rēdlihsin NHL:ään numerolla 119 vuonna 2002. Rēdlihs pelaa numerolla 36.
Yksityiselämä.
Rēdlihs on jääkiekkoperheestä, ja hänen veljensä Miķelis Rēdlihs ja Krišjānis Rēdlihs ovat myös jääkiekkoilijoita. He ovat pelanneet yhdessä Latvian jääkiekkomaajoukkueessa.
Dzmitryi Mjaleška

Dzmitryi Viktaravitš Mjaleška (, ) (s. 8. marraskuuta 1982 Minsk Neuvostoliitto) on valkovenäläinen jääkiekkoilija. Hän on oikea laitahyökkääjä ja käyttää pelinumeroa 19.
Ura.
Meleshko on pelannut urallaan Valko-Venäjän pääsarjaa sekä KHL:lää. Meleshko on pelannut usein Valko-Venäjän maajoukkueessa. Hän on käynyt yhdeksät jääkiekon maailmanmestaruuskilpailut ja lisäksi vuoden 2010 olympialaiset.